דורית חיזי

דורית חיזי (נולדה ב-17 באוגוסט 1973) היא מנכ"לית הסדנא לידע ציבורי, עמותה הפועלת להפיכת מידע ציבורי בישראל לידע, ככלי לשינוי חברתי לטובה. במסגרת שירותה בצה"ל הייתה הראשונה לטוס כמהנדסת ניסוי מוטסת, והראשונה מאז בג"ץ אליס מילר שטסה כאשת צוות מבצעית במטוסי קרב כולל גיחות מעבר לקווי אויב.

ביוגרפיה
דורית חיזי נולדה ב-1973 באשקלון לבתיה לבית שוורץ, אשת חינוך ומפקחת על גני ילדים ולטוביה חיזי, שהיה ממפקדי יחידת שט"ל. למדה בתיכון תגר-אורט רונסון באשקלון.

שירות בצה"ל
ב-1990 התגייסה למחזור י"ב של תוכנית תלפיות.

שלוש שנים מאוחר יותר, ב-1993, קיבלה תואר ראשון בפיזיקה ובמתמטיקה מהאוניברסיטה העברית בירושלים והחלה את שירות הקבע בצה"ל. הוצבה במרכז ניסויי טיסה, שם הייתה למהנדסת הניסוי המוטסת  הראשונה בחיל האוויר והחלה בשגרה של תכנון וביצוע ניסויי טיסה במטוסי קרב, בטיסות שאינן מבצעיות, כולל טיסה כאשת צוות בטיסות ניסוי, והסבות לטיסה במטוסי קורנס, ברק, רעם, סופה ועיט.

ב-1995, בעקבות בג"ץ מילר והסרת המגבלה החוקית, ביקשה חיזי וגם קיבלה הצבת חירום מבצעית כנווטת לוחמה אלקטרונית בטייסת הנמר המעופף, והייתה לאשת צוות עזר אווירי הראשונה מאז דור תש"ח, ולאישה הראשונה שחצתה קו בפעילות מבצעית מאז.

בשנת 2001 הוסמכה כמובילת רביעייה, המובילה המבצעית הראשונה בחיל האויר.

במקביל לשירותה הצבאי סיימה ב-1998 תואר שני בהצטיינות במנהל עסקים מאוניברסיטת תל אביב, עם התמחות בחקר ביצועים ובניהול טכנולוגיה.
ממוזער|סיכת כנפיים של מהנדס ניסויי טיסה בחיל האוויר
ב-1999 הייתה חיזי לאישה הראשונה שנשלחה מטעם חיל האוויר לקורס ניסויי טיסה בן 48 שבועות בבית הספר לטייסי ניסוי של חיל האוויר האמריקאי בו הוסמכה כמהנדסת ניסויי טיסה. במשך חמש שנים, משנת 2000 ועד 2005, שימשה כמפקדת גף ניסויי סנסורים במרכז ניסויי טיסה של חיל האוויר הישראלי.

ב-2005 השתחררה מצה"ל בדרגת רב-סרן והמשיכה בשירות מילואים כנווטת לוחמה אלקטרונית בטייסת הנמר המעופף, כולל השתתפות במלחמת לבנון השנייה ובגיחות נוספות מעבר לקווי האויב, ואף זכתה ב-2015 באות מילואימניק מצטיין על "מצוינות, מקצוענות, מסירות ודוגמה אישית".

חיזי המשיכה את טיסותיה המבצעיות בטייסת עד סגירתה כמסגרת לוחמת במאי 2015, ואז שבה לשירות מילואים כמהנדסת ניסוי מוטסת במרכז לניסויי טיסה.

בשנת 2015 סיימה תואר שני בגנטיקה במסגרת המסלול הישיר לדוקטורט באוניברסיטת תל אביב, וב-2024 השלימה את לימודיה באוניברסיטת תל אביב במסלול ישיר לדוקטורט במדעים. עבודת הדוקטורט שלה עסקה ב"אפקטים אפיגנטיים באבולוציה" בהנחיית פרופ' עודד רכבי ובשיתוף פרופ' יצחק פלפל ממכון ויצמן למדע והתבצעה בבית הספר לנוירוביולוגיה, ביוכימיה וביופיזיקה.

 קריירה אזרחית 
בשנת 2005, עם השחרור משירות הקבע, הקימה חיזי חברת ייעוץ ביטחוני לניסויי טיסה, המספקת שירותים לתעשיות הביטחוניות בישראל.

בשנים 2015 ו־2022 נבחרה ל"נבחרת הדירקטורים" של רשות החברות הממשלתיות, ובין השנים 2016 ו-2019 כיהנה כדירקטורית ברפאל מערכות לחימה מתקדמות.

בשנת 2013 סיימה את מחזור ב' של תוכנית העמיתים מעוז-SEAL למנהיגות ציבורית בישראל.

מ-2019 חברה חיזי בוועדת ההיגוי הציבורית למיזם גיידסטאר.

בסדנא לידע ציבורי 

משנת 2019 מכהנת חיזי כמנכ"לית עמותת הסדנא לידע ציבורי, וכן כמנכ"לית וחברת דירקטוריון "קוד אזרחי בע"מ", חברה הבת של העמותה. במסגרת תפקידה מובילה חיזי מספר פרויקטים במטרה לרתום יכולות טכנולוגיות וקוד פתוח להפיכת מידע לידע ולשינוי חברתי לטובה, ולשנות פרדיגמות בשירות הציבורי כמו גם בשדה המוניציפלי, במגוון תחומים. הבולטים שבהם הם:
 הפרויקט המוניציפלי - Data City, שמטרתו קידום טרנספורמציה דיגיטלית ברשויות המקומיות בפתיחת מידע לציבור באופן נגיש ויעיל שמאפשר איחוד מאמצים בין רשויות שונות ומונע כפילות בפיתוח תשתיות.
 מפתח הרכש החברתי, פרויקט שמוביל את שינוי הפרדיגמה בשירות הציבורי, המבוסס על שקיפות כאידיאל, מקדם  ככלי עבודה למשרדי הממשלה המנהלים את השירותים החברתיים, למפעילי שירותים חברתיים, לחוקרים ולציבור.
 יער עירוני דיגיטלי - פרויקט יע"ד עוסק בבניית תשתית הנתונים הלאומית של עצי הרחוב בישראל.
 קורונה צ'טבוט - במרץ 2020, עם ההתפרצות הראשונה של מגפת הקורונה, חברה הסדנא לידע ציבורי לפרופ' ערן סגל ממכון ויצמן, לפיתוח צ'אטבוט שאפשר איסוף יעיל של מידע מהציבור אודות תסמיני נגיף הקורונה כדי לנבא עבור הרשויות המקומיות ומשרד הבריאות את מוקדי ההתפרצות הבאים. הבוט זכה לפופולריות רבה וסייע להכלת התפרצויות קורונה בשלבים מוקדמים, למשל באילת.

חיזי פעילה בקידום שקיפות ונגישות למידע ציבורי בישראל ומשתתפת באופן קבוע בכנסים ואירועים העוסקים בנושא. מרצה בקורס "תקציביזם" (איך עובדים עם מפתח התקציב) וב"נוער שוחר מדע".

חיזי רואה במידע ציבורי נגיש את קו ההגנה הראשון ואחד היעילים ביותר בפני פופוליזם, מניפולציות וחדשות כזב.

 חיים אישיים 

נישאה לאלעד, עמו גידלה את בנו של אלעד ואת שני בניהם המשותפים. גרושה וגרה בתל אביב.

 ראו גם 
 הסדנא לידע ציבורי
 מרכז ניסויי טיסה
 שירות נשים בצה"ל
 אליס מילר

 קישורים חיצוניים 
 אתר הסדנא לידע ציבורי
 הפודקאסט האקטיביסטים: פרק 12: הסדנא לידע ציבורי - דורית חיזי. מראיין: איתמר האוזר, 26 בינואר 2021.



 הערות שוליים 

קטגוריה:אשקלון: אישים
קטגוריה:בוגרי תיכון אורט רונסון (אשקלון)
קטגוריה:בוגרי האוניברסיטה העברית בירושלים
קטגוריה:בוגרות האוניברסיטה העברית בירושלים
קטגוריה:בעלי תואר דוקטור מאוניברסיטת תל אביב
קטגוריה:בעלות תואר דוקטור מאוניברסיטת תל אביב
קטגוריה:בוגרי תוכנית תלפיות
קטגוריה:דירקטוריות ישראליות
קטגוריה:נשים ראשונות במערכת הביטחון
קטגוריה:נשים ראשונות בתעופה
קטגוריה:מנכ"לי עמותות
קטגוריה:מנכ"ליות עמותות
קטגוריה:קציני צה"ל
קטגוריה:ישראליות שנולדו ב-1973
קטגוריה:ישראלים שנולדו ב-1973